Meteorologii au emis atenționări Cod galben de viscol și vânt puternic, cu viteze care vor depăși, la rafală, 90-100 de kilometri pe oră, în zonele de munte ale județelor Brașov, Argeș, Prahova și Dâmbovița. Sunt în vigoare până la ora 12.00.
Astfel, la altitudini de peste 1.800 de metri, se vor semnala intensificări ale vântului care vor depăși la rafală 90…100 km/h, temporar viscol.
Totodată, până la ora 9.00, în mai multe zone din județul Suceava este ceață, care determină scăderea vizibilității sub 200 m, izolat sub 50 m. Favorizează, în funcție și de condițiile locale, formarea ghețușului.
Informare meteo de vreme rea pentru toată țara
Administrația Națională de Meteorologie a emis, totodată, o informare meteorologică de vreme rea, valabilă până în această seară, la ora 20:00, în toată țara.
În intervalul menționat, temporar vor fi precipitații slabe, sub formă de ninsoare în nordul și centrul Moldovei și mixte în sudul Moldovei, Dobrogea, cea mai mare parte a Munteniei și în sudul și estul Transilvaniei. În Carpații Orientali și Meridionali va ninge local moderat cantitativ (10...15 l/mp) și se va depune strat nou de zăpadă.
Vor fi intensificări ale vântului cu rafale în general de 40...50 km/h în estul, sud-estul țării și la munte, iar în cursul zilei de marți și în vest.
Ninge abundent în centrul țării
DRDP Brașov anunță că acționează cu 54 de utilaje de deszăpezire în toate zonele afectate, răspândind peste 200 de tone de materiale antiderapante.
Șoferii sunt rugați să conducă prudent și să adapteze stilul de condus la condițiile de trafic.